52. schôdza NR SR - 2.deň - B. popoludní
Dátum: 2026-05-27
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

Ja som k tomuto návrhu zákona vystupoval už v prvom čítaní a napriek upozorneniu, že pani navrhovateľka už v úvodnom slove zavádza aj o tom, čo je predmetom návrhu zákona, a zopakoval to aj teraz. Vraj to má byť zjednodušenie procesu pri verejnom obstarávaní v jednej špecifickej situácii, avšak pravda je, že to verejné obstarávanie sa úplne obchádza. Zavádza sa totiž ďalšia výnimka z verejného obstarávania. Už dnes máme 35 výnimiek, kedy sa zákon o verejnom obstarávaní nepoužíva. Ak vezmeme aj ďalšie nejaké úľavy alebo zjednodušenia v rámci verejného obstarávania, či už sa to týka nejakých podlimitných zákaziek alebo rôznych postupov, tak tých úľav je summa summarum okolo 100. Pani Puškárová pridáva ďalšiu, 36., ale úplne jasnú výnimku, kedy sa zákon uplatňovať nemá. Zákon o verejnom obstarávaní bol tŕňom v oku tejto koalície už hneď po nástupe tejto súčasnej štvrtej Ficovej vlády. Keď sa ešte v roku 2004 zmenili pravidlá verejného obstarávania, tak že to, tie dopady novely posudzovala nadácia Zastavme korupciu spolu so spoločnosťou AGM Partners, tak zistili, že obce vďaka týmto uvoľneným pravidlám, postupom, zvýšeniu limitu alebo sumy, kedy sa postupy verejného obstarávania neuplatňujú, to húfne, ale že húfne využívajú a tie tovary nakupujú drahšie ako predtým. Lebo súťaž obchádzajú, robia to tak, že v zásade len zašlú ponuku trom vybraným subjektom a z tých si vyberú, ktorú uznajú za vhodnú. To isté nastane teraz. V prvom čítaní pani navrhovateľka hovorila, že je to výnimka pre vysoké školy, aby nemuseli kupovať softvéry umelej inteligencie teda pre pedagogických zamestnancov na vysokej škole. Keď som ju upozornil, že to nie je výnimka pre vysoké školy, ale je to výnimka unbloc, v poriadku, dala si povedať. Predniesla tento pozmeňujúci návrh, ktorý áno, zužuje to iba na vysoké školy. Dnes ale hovorí, že sa to týka licencií. Ten dôvod, prečo vlastne vysoké školy mali dostať výnimku, bol ten, lebo že veď tie softvérové spoločnosti nemajú sídlo na Slovensku. Je to pre nich zložité zapojiť sa do súťaže, keď tu nemajú nejakého obchodného zástupcu a podobne. No a dnes hovorí, že sú z toho licencie. Tak, ak sú to licencie, to znamená, že tá vysoká škola s daným dodávateľom softvéru už má uzatvorenú nejakú zmluvu, ale rozšíri len tie licencie. Takže naozaj neviem. Budem rád, keď sa potom pani navrhovateľka prihlási ale do rozpravy, aby na ňu bolo možné reagovať, pretože za takýchto okolností je to ešte horšie. Ono je to zlé, aj keby to bolo na nákup softvéru alebo licencií, lebo tak, ako som už aj v minulosti spomínal, trh so softvérmi umelej inteligencie alebo aj s tými licenciami je najrýchlejšie rastúcim trhom. To nie sú žiadne špecifické tovary alebo služby, ktoré je potrebné nakupovať napriamo. To nie sú žiadne oblúkové kuchynky, ktoré si Mr. Kaliňák potreboval nakúpiť do kukurice, aby si tam zariadil. Ale skrátka najrýchlejšie rozvíjajúci sa trh. A pani navrhovateľka, táto koalícia si povie, že nie. Síce je tu toho dostatok, ale nebudú súťažiť. Vysoké školy, ktoré majú beztak naozaj málo financií, tak napriek tomu sa im tam ešte nechávajú zadné dvierka, že máte málo financií, tak tí, ktorí o tom budete rozhodovať, tak máte zadné dvierka si čosi privyrobiť. Samozrejme, nebude to prospech pre školu, ale pre tých pár jednotlivcov, ktorí to takto jednoducho budú môcť obchádzať. No ozaj. Zlý návrh, zlá filozofia. Jedno šťastie je, že tá výnimka sa nakoniec nebude vzťahovať unbloc pre všetkých verejných obstarávateľov, ako to bolo na začiatku, ale že si dala poradiť aspoň v tomto smere a že tú výnimku oklieštila len na vysoké školy. Avšak či je to softvér alebo licencia, je to v zásade jedno, lebo je to proti tomu, aby sa s verejnými financiami naozaj hospodárilo, teda nakladalo hospodárne a efektívne. Ďakujem veľmi pekne.